
			Breve nota de como comeza esta historia

			A casa máis singular de Vila Soño era unha edificación co tellado coma o chapeu dunha meiga e a fachada pintada imitando as plumas dun pavo real. Estaba situada nun outeiro desde onde se dominaba toda a contorna. A xente puxéralle a aquela estraña vivenda o nome de Casa Pavo. Na Casa Pavo vivía unha parella de investigadores chamados Cocó Pérez e Sebastián Pérez. Dedicábanse a procurar novas especies animais e sempre andaban rodeados de probetas, lupas, microscopios e bechos, moitísimos bechos! 

			Cocó e Sebastián agardaban con ansia a chegada da súa primeira filla. Normalmente os pais escollen o nome dos seus pequenos moito antes de que nazan. Pero neste caso, por máis que discorrían, non daban atopado un que os convencese. A barriga de Cocó medraba e medraba e o nome seguía sen aparecer. Por iso decidiron chamarlle Criatura Pérez de xeito provisorio, e agardar ao nacemento, convencidos de que nada máis vela saberían cal era o nome perfecto para a súa filla. 

			—Criatura, que che pasa? Tes fame? –preguntáballe a nai en voz baixa, cando a nena lle daba patadiñas dentro da barriga.

			—Mira, Sebastián, pon a man aquí, debaixo do meu embigo. Criatura está a bailar! –exclamaba Cocó noutras ocasións.

			A meniña chegou ao mundo unha tarde de inverno que choveu tanto que se inundaron as rúas da vila e, había que desprazarse en barca. Para sorpresa dos pais, da matrona e das enfermeiras, Criatura traía postas unhas lentes pequeniñas coa montura azul. Xamais viran cousa semellante.

			—A nena vén con lentes! –exclamou unha doutora.

			—Terá miopía? –preguntou un enfermeiro, buscando unha razón que explicase semellante rareza.

			—Talvez sexa hipermetropía –suxeriu a matrona, cos ollos abertos coma dous ovos fritos.

			O pai da criatura, un biólogo que non cría nos milagres, colleu a nena no colo e mirouna con curiosidade.

			—Que feitiña es –díxolle coa emoción de quen ve a súa filla por primeira vez–. E que sabio o teu corpo –engadiu, convencido de que as lentes se debían a que a nena padecía un grave problema de visión–. Creo que o teu nome é Extravagancia.

			—Extravaganzza soa moito mellor –puntualizou a nai, que tiña debilidade por todo o relacionado con Italia.

			E así foi como aquela picariña con lentes azuis pasou de chamarse Criatura Pérez a chamarse Extravaganzza Pérez. Nunca lograron desvelar o misterio das lentes. Na vila algúns afirmaban que, durante o embarazo, nun antollo de fame voraz, a nai papara unhas lentes dun bocado e que por iso a nena nacera así, con elas postas. Mais iso só era un dixomedíxome. Co tempo puideron comprobar que Extravaganzza, sen as súas lentes, estaba perdida. Víao todo borroso, coma se o mundo fose un borrancho.

			Mais a aventura que vou relatar a continuación non empeza co nacemento de Extravaganzza nin tampouco co misterio das súas lentes. Comeza cando esta nena tan especial tivo que emprender unha longa viaxe por lugares remotos, na procura dos seus pais. Así que imos darlle para adiante ao reloxo para situarnos no Ano do Pelicano, que é onde de verdade arranca esta historia.

		

	
		
			O ano do Pelicano

			Casa Pavo era un auténtico zoolóxico. Cocó, Sebastián e Extravaganzza vivían rodeados de animais. Na cociña tiñan un alcouve cheo de insectos pau. Detrás da vivenda había unha enorme charca onde peixes, ras e tartarugas convivían en total harmonía. E no xardín, nunha árbore chamada moreira branca, vivía unha familia de vermes de seda. Extravaganzza chamáballes vermes peludos, porque cando chegaban á quinta idade, xusto antes de se converteren en bolboretas, rodeábanse dun casulo de seda que semellaba pelo branco. A de horas que pasaba a nena con todos estes bechos!

			Acotío collía os insectos pau do alcouve e deixábaos ceibos polo xardín. Como os paus son bastante preguiceiros, apenas daban uns pasiños, mais isto era dabondo para Extravaganzza. Gustáballe un mundo observar os seus movementos. Tanto os insectos pau como as barbantesas parecíanlle karatekas, con esas súas extremidades longas e estilizadas. O seu preferido era un fermoso exemplar de insecto folla xigante. Os seus pais, que sempre pronunciaban os nomes dos animais en latín, chamábanlle Phyllium giganteum. Era impresionante, semellaba unha auténtica folla de árbore. Ninguén diría que era un insecto. 

			Unha tarde, Cocó e Sebastián atoparon a súa filla no xardín. Aos seus pés había varios insectos pau e tamén estaba Lola, a barbantesa. Extravaganzza trataba de imitar os seus movementos, con bastante pouca habilidade, todo hai que dicilo.

			—Filla, a que andas? –preguntoulle Sebastián.

			—Chssss, que me desconcentras! –contestoulle a nena–. Estou nunha clase de karate.

			—Ai, si? E quen é o profesor?

			—Os profesores –puntualizou a rapaza–. Pois están aquí, no chan. Non os ves? –inquiriu sinalando os insectos, que descansaban placidamente sobre a herba.

			—Esta nosa filla ten cada cousa! –comentou Cocó con Sebastián, polo baixo.

			Mais de todos os animais que había na casa, a nena sentía debilidade por unha parella de flamengos. Chegaran á Casa Pavo había sete anos e quedaran a vivir na charca. Debían sentirse ben a gusto. Era unha auténtica rareza que dous flamengos se separasen da colonia á que pertencían. Extravaganzza pasaba moitas horas con eles e, aínda que falasen linguaxes distintas, entendíanse á perfección.

			Unha tarde en que choveu aos caldeiros, tanto como o día en que naceu Extravaganzza, ocorreu algo marabilloso. Os flamengos construíran unha especie de volcán co lodo que se formara na beira da charca. O volcán era en realidade un niño. As aves estaban preparándoo todo para a posta dos ovos, acontecemento que tan só se producía en épocas de moita chuvia. Días despois, Extravaganzza descubriu a flamenga sentada no cráter coa súa impoñente plumaxe laranxa estendida encol do volcán. A nena empezou a dar choutos de ledicia:

			—Ualaaaaaa! –berrou arroibando coa emoción–. Mamá, papá, rápido, vinde a correr! Vou ser tía!

			Cocó e Sebastián correron ata a charca alertados polos berros da nena.

			—Vaites! –exclamou Cocó, examinando a situación–. Nada máis e nada menos que dous ovos. A familia medra!

			Desde entón, o primeiro que facía Extravaganzza tan pronto espertaba era ir botarlle unha ollada ao niño. Durante varias semanas ese converteuse no seu pasatempo favorito. Poñía, as súas lentes e, aínda co pixama, saía disparada a revisar o niño. Alí atopaba sempre un dos pais, que se alternaban para chocar os ovos. A nena aloumiñáballe a plumaxe do lombo e logo dáballe ánimos:

			—Isto vai de marabilla! Dentro de nada teremos correndo polo xardín dous pitos ben flamengos.

			A ave inclinaba cara adiante o seu pescozo interminable para que Extravaganzza lle fixese uns mecos na testa. Axiña aparecía tamén o outro flamengo, para reclamar aloumiños.

			—Pero canto vos gustan os mecos! –adoitaba dicirlles Extravaganzza aos futuros pais.

			O día en que os ovos eclosionaron foi inesquecible. Sucedeu un sábado pola mañá, exactamente trinta días despois de que a flamenga fixese a posta. Extravaganzza emocionouse ao ver que os ovos tiñan un burato. No seu interior os pitiños pelexaban por saír da casca e coñecer o mundo. Logo duns minutos de loita, coa casca aínda sobre a testa coma se fose un chapeu, os pitos saíron á luz. O que máis lle chamou á atención a Extravaganzza foi que a súa plumaxe non era laranxa, como a dos pais. Eran dúas folerpas de neve con patas: completamente brancos, pequenos e torpes, mais a ela parecéronlle os animais máis marabillosos que nunca vira.

			—Que bárbaro, son macho e femia! –exclamou Cocó a quen non lle escapaba unha.

			—Benvidos ao mundo, Flamenguiña e Flamenguiño –recibiunos Extravaganzza abrindo moito os brazos, como querendo abarcar todo o horizonte para eles.

			—Así se van chamar, Flamenguiña e Flamenguiño? –preguntoulle o seu pai.

			A nena díxolle que si movendo a cabeza con enerxía. O sorriso ilumináballe o rostro.

			—Pois que así sexa! –berrou Sebastián, todo contento. 

			Nai, pai e filla agarráronse das mans e empezaron a cantar facendo a roda arredor dos pitiños, que debían estar pensando no peculiar que era a familia onde lles tocara nacer. E isto era só o principio!

			Co nacemento dos agardados flamenguiños foi como empezou a emocionante aventura que tería lugar durante o fabuloso Ano do Pelicano. Cocó e Sebastián deseñaran un calendario moi particular, onde cada ano correspondía a un animal. A parella relacionara os comportamentos de distintas especies con certos movementos planetarios. Se os seus cálculos non fallaban, durante o Ano do Pelicano ían producirse migracións masivas destas aves. Daquela, seguindo a traxectoria inversa á dos pelicanos, eles deberían partir cara a un lugar moi afastado a recoller mostras de varias especies en perigo. Por este motivo, Cocó, que ademais da bioloxía sentía paixón pola mecánica, levaba semanas dedicando unhas horas ao día a preparar a furgoneta que os trasladaba durante as expedicións. Era un vehículo moi potente e tamén pouco discreto. Entre o ruído que facía o tubo de escape e a decoración da carrozaría, con fondo amarelo e palmeiras e plataneiros dun verde rechamante, era imposible pasar inadvertidos. Mais iso a eles tanto lles daba como tanto lles tiña. Cocó e Sebastián ben sabían que a discreción non era unha das súas virtudes. E Extravaganzza, aínda que só tivese once anos, tamén o sabía. Malia ser unha nena algo rara e cun grave deficit de visión, se había algo que ninguén en Vila Soño podía negar é que era moi intelixente. E para ela a intelixencia era o seu tesouro máis valioso.

